王禹偁
太一宫祭回马上偶作寄韩德纯道士
去年暨今夏，承诏祠天神。
昔当摇落时，宫叶红纷纷。
此来芳春暮，宫草青蓁蓁。
三日奉斋洁，百骸祛垢氛。
御署致恭虔，天香何絪縕。
监祀黄门郎，摄官紫微臣。
松枝拂剑佩，树影光搢紳。
灯烛晃白昼，香花蔼清芬。
金殿礼神仙，瑶坛醮星辰。
至诚不为己，玄鉴当福仁。
质明祀事毕，复命趋紫宸。
扬鞭入村落，缓辔聊逡巡。
麦田少时雨，蚕月无闲人。
自惭怀禄仕，蠹此力穑民。
又抛三洞趣，来入九衢尘。
不如韩道士，长此养天真。